CELEX: 32015R0021
Language: mt
Date: 2015-01-05 00:00:00
Title: Regolament ta' Implimentazzjoni tal-Kummissjoni (UE) 2015/21 tal- 5 ta' Jannar 2015 dwar il-klassifikazzjoni ta' ċerti prodotti fin-Nomenklatura Magħquda

8.1.2015   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 4/10
               
            REGOLAMENT TA' IMPLIMENTAZZJONI TAL-KUMMISSJONI (UE) 2015/21
      tal-5 ta' Jannar 2015
      dwar il-klassifikazzjoni ta' ċerti prodotti fin-Nomenklatura Magħquda
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
      Billi:
      
                  (1)
               
               
                  Biex tiġi żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, huwa meħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
               
            
                  (2)
               
               
                  Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi fuqu, jew li żżid kwalunkwe subdiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan tal-applikazzjoni ta' tariffi u miżuri oħra relatati mal-kummerċ tal-prodotti.
               
            
                  (3)
               
               
                  Skont dawk ir-regoli ġenerali, il-prodotti msemmija fil-kolonna (1) tat-tabella li tinsab fl-Anness għandhom jiġu kklassifikati taħt il-kodiċi tan-NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
               
            
                  (4)
               
               
                  Huwa xieraq li jiġi pprovdut li informazzjoni tariffarja vinkolanti maħruġa fir-rigward tal-merkanzija kkonċernata minn dan ir-Regolament li ma tkunx konformi ma' dan ir-Regolament tista', għal ċertu perjodu, tibqa' tiġi invokata mid-detentur skont l-Artikolu 12(6) tar-Regolament (KEE) Nru 2913/92 (2). Dak il-perjodu għandu jkun ta' tliet xhur.
               
            
                  (5)
               
               
                  Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
               
            ADOTTAT DAN IR-REGOLAMENT:
      Artikolu 1
      Il-prodotti deskritti fil-kolonna (1) tat-tabella li tinsab fl-Anness għandhom ikunu klassifikati fi ħdan in-Nomenklatura Magħquda taħt il-kodiċi tan-NM indikat fil-kolonna (2) ta' dik it-tabella.
      Artikolu 2
      L-informazzjoni tariffarja vinkolanti li tkun għadha ma tikkonformax ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perijodu ta' tliet xhur mid-data tad-dħul fis-seħħ ta' dan ir-Regolament.
      Artikolu 3
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-5 ta' Jannar 2015.
         
            
               Għall-Kummissjoni,
            
            
               F'isem il-President,
            
            Heinz ZOUREK
            
               Direttur Ġenerali għat-Tassazzjoni u l-Għaqda Doganali
            
         
      
      
         (1)  ĠU L 256, 7.9.1987, p. 1.
      
         (2)  Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali Komunitarju (ĠU L 302, 19.10.1992, p. 1).
      
         ANNESS
         
                     Deskrizzjoni tal-prodotti
                  
                  
                     Klassifikazzjoni (Kodiċi NM)
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     Komponent elettroniku li jkun f'qafas rettangulari tal-plastik (l-hekk imsejjaħ “skartoċċ tal-logħba (cartridge)”) bil-qisien ta' 35 × 33 × 4 mm.
                     L-iskartoċċ tal-logħba magħmul minn unità ta' ċirkwit stampat b'ċirkwiti integrati (memorja tinqara biss (ROM) u memorja flash), elementi passivi (kapasiters, reżistenzi) u diversi labar ta' kuntatt.
                     Ir-ROM fiha programm ta' applikazzjoni (logħba tal-vidjow) u ma tistax tinbidel jew tiġi aġġornata mill-utent. Il-memorja flash tintuża biex tinħażen id-dejta maħluqa meta tintlagħab il-logħba, bħalma huma l-preferenzi jew il-livelli u l-punti milħuqa.
                     Minħabba l-forma speċjali u l-labar ta' kuntatt speċifikament configurati tiegħu, l-iskartoċċ jista' jintuża biss f'marka kummerċjali speċifika u fit-tip tal-pannelli għall-kontroll (consoles) taħt l-intestatura 9504 .
                     Ara l-istampa (*)
                     
                  
                  
                     9504 50 00 
                  
                  
                     Il-klassifikazzjoni hija determinata bir-regoli ġenerali 1 u 6 għall-interpretazzjoni tan-Nomenklatura Magħquda, in-nota 3 tal-Kapitolu 95 u bil-kliem tal-kodiċijiet tan-NM 9504  u 9504 50 00 .
                     L-iskartoċċ ma fihx biss memorja flash imma wkoll ROM magħmula mil-logħba. Il-memorja flash taħżen biss informazzjoni meħtieġa biex tintlagħab il-logħba, bħalma huma l-preferenzi jew il-livelli u l-iskorjar milħuqa. L-iskartoċċ jista' jintuża biss biex jintlagħbu l-logħbiet tal-vidjow flimkien ma' pannell għall-kontroll (console). Għaldaqstant, il-klassifikazzjoni bħala midja għar-reġistrazzjoni tal-ħoss jew fenomena oħra tal-intestatura 8523  hija eskluża (ara wkoll in-Noti ta' Spjegazzjoni tas-Sistema Armonizzata (HSEN) għall-intestatura 8523 , is-sitt paragrafu, il-punt (f).
                     Peress li l-iskartoċċ huwa parti jew aċċessorju adatt għall-użu biss jew prinċipali mal-pannell għall-kontroll (console) tas-subintestatura 9504 50 , għandu jiġi kklassifikat taħt il-kodiċi tan-NM 9504 50 00  (ara wkoll il-HSEN tal-intestatura 9504  (2), it-tielet paragrafu).
                  
               
            (*)  L-istampa għandha tintuża biss għal raġunijiet ta' informazzjoni.